
Vil du være med til at gøre menneskerettighederne levende?
Levende Menneskerettigheder søger tre engagerede og initiativrige studerende på tværs af studieretninger til frivilligt arbejde i vores organisation.
Vil du prøve kræfter med menneskerettigheder i praksis, få ansvar fra første dag og blive en del af et fagligt miljø med advokater og advokatfuldmægtige, der brænder for at gøre menneskerettigheder forståelige og relevante for unge? Vi arbejder selv frivilligt og bilder os ind, at der er flere, der gerne vil det samme.
Hvad søger vi? 
Vi leder efter tre studerende med forskellige baggrunde inden for henholdsvis: 
Funding & Partnerskaber
Du får til opgave at understøtte organisationens fundraising og økonomiske fundament. Du vil bl.a. identificere relevante fonde og puljer, bidrage til fondsansøgninger og være med til at udvikle nye projekter og samarbejder, der kan sikre, at vi når ud til endnu flere unge.
Kommunikation & Formidling
Du får mulighed for at styrke vores eksterne kommunikation og synlighed. Du vil bl.a. arbejde med sociale medier, formidling af vores aktiviteter og udvikling af indhold, der gør menneskerettigheder aktuelle, konkrete og interessante for vores målgrupper.
Ambassadørnetværk & Aktiviteter
[bookmark: vi-søger-tre-profiler][bookmark: hvem-er-du]Du bliver et centralt bindeled mellem organisationen og vores menneskerettighedsambassadører. Du vil bl.a. hjælpe med koordinering af undervisningsaktiviteter, kontakt til ambassadørerne og udvikling af vores ambassadørnetværk.
[bookmark: om-levende-menneskerettigheder]Om Levende Menneskerettigheder
Levende Menneskerettigheder er en frivillig organisation, der arbejder for at udbrede kendskabet til menneskerettigheder blandt børn og unge. Vi gør rettighederne konkrete og nærværende gennem undervisning og diskussion af dilemmaer om bl.a. ytringsfrihed, retfærdig rettergang og privatliv. Her inviteres unge til at diskutere forskellige rettigheder og selv tage stilling. På den måde bliver menneskerettighederne ikke kun abstrakte principper, men derimod (levende) spørgsmål, de kan forholde sig til i deres egen hverdag.
En central del af vores arbejde udføres af vores menneskerettighedsambassadører, som er advokater og advokatfuldmægtige, der frivilligt tager ud og underviser i menneskerettigheder. Vi har i dag aktuelt ca. 35 ambassadører (advokater og advokatfuldmægtige), der spreder sig over hele landet.
Hverken vores advokater, advokatfuldmægtige, bestyrelse eller studerende modtager løn eller honorar. Til gengæld får du mulighed for at tage et reelt ansvar, præge en organisation i udvikling og opbygge erfaring og relationer inden for menneskerettighedsområdet.
Hvorfor skal du være studentermedhjælper hos os?
Hos Levende Menneskerettigheder får du mulighed for at bringe din faglighed i spil på en måde, du ikke nødvendigvis har på din uddannelse. Du får erfaring med at omsætte din viden og dine kompetencer til praktisk og organisatorisk arbejde og mulighed for at arbejde tæt sammen med advokater og advokatfuldmægtige med interesse for menneskerettigheder.
Du får ansvar tidligt og mulighed for selv at præge dine opgaver og foreningens udvikling. Afhængigt af din rolle kan du bl.a. få erfaring med fondsansøgninger og projektudvikling, kommunikation og formidling, samarbejde med eksterne aktører eller koordinering af et landsdækkende netværk af jurister. Det giver dig ikke alene et stærkere kendskab til menneskerettigheder, men også erfaring med ansvar, formidling, projektarbejde og professionelt samarbejde. Kompetencer, du kan tage med dig videre i dit studie og arbejdsliv.
Som frivillig studerende bliver du en del af arbejdet bag organisationen, men du får også mulighed for at tage med vores menneskerettighedsambassadører ud og undervise og dermed opleve, hvordan menneskerettigheder kan formidles og bringes i spil i den virkelige verden.
Hvem er du?
Vi søger studerende med forskellige faglige baggrunde, som har lyst til at engagere sig ud over studiet. Du kan læse jura, men også fx kommunikation, statskundskab, sociologi, økonomi, psykologi - eller en anden uddannelse. Du behøver med andre ord ikke være ekspert i menneskerettigheder. Det vigtigste er, at du er engageret, selvstændig og initiativrig, og at du har lyst til både at tage ansvar og være en del af et frivilligt fællesskab med udgangspunkt i menneskerettighederne.
Ansøgningsfrist: 23. november 2026.
Send hurtigst muligt en kort ansøgning med dit CV - og anfør tydeligt, hvilken af de tre stillinger du søger. Ansættelsessamtaler afholdes løbende.
Vi glæder os til at høre fra dig.
Hvis du har spørgsmål, er du meget velkommen til at kontakte direktør Mathias Kirk Jordansen (tlf. 29917140 / majo@poulschmith.dk) eller bestyrelsesforperson Rasmus Wandall (tlf. 20995753 / rw@wlaw.dk).

